b'\n_START_ARTICLE_\nCatalunya S\xc3\xad que es Pot\n_START_SECTION_\nPrimeres converses\n_START_PARAGRAPH_\nArran dels bons resultats de diverses coalicions d\'esquerres a les eleccions municipals del maig de 2015, i especialment despr\xc3\xa9s de la vict\xc3\xb2ria de Barcelona en Com\xc3\xba a l\'Ajuntament de Barcelona, es va plantejar la possibilitat de repetir la f\xc3\xb3rmula en les eleccions al Parlament de Catalunya, programades pel setembre del mateix any. El primer nom que es va teoritzar fou \xc2\xabCatalunya en Com\xc3\xba\xc2\xbb. Poc despr\xc3\xa9s algunes enquestes van vaticinar que una hipot\xc3\xa8tica \xc2\xabCatalunya en Com\xc3\xba\xc2\xbb disputaria la vict\xc3\xb2ria al sector m\xc3\xa9s sobiranista, amb una forquilla de vots estimada que els atorgaria entre 30 i 31 escons, sempre segons l\'enquesta._NEWLINE_Els partits van proposar els seus candidats per encap\xc3\xa7alar la coalici\xc3\xb3 \xe2\x80\x94Joan Coscubiela per ICV, Albano Dante Fachin per Podem i Teresa Forcades per Proc\xc3\xa9s Constituent\xe2\x80\x94, per\xc3\xb2 cap va comptar amb el consens de la resta de membres._NEWLINE_A finals de juny de 2015 la c\xc3\xbapula d\'Iniciativa es va reunir amb Pablo Iglesias i el seu equip a Barcelona, on van acordar la possibilitat de presentar un candidat "nou" a les eleccions. Un altre possible nom que es va plantejar fou Ara Catalunya. El nom finalment escollit fou \xc2\xabCatalunya S\xc3\xad que es Pot\xc2\xbb, al\xc2\xb7ludint al S\xc3\xad que es pot fet servir pels moviments socials.\n_START_SECTION_\nPresentaci\xc3\xb3 oficial\n_START_PARAGRAPH_\nEl 19 de juliol de 2015 es va presentar el preacord de conflu\xc3\xa8ncia a la Fabra i Coats de Barcelona, amb Iniciativa per Catalunya, Esquerra Unida i Alternativa i Podem. Durant l\'acte l\'organitzaci\xc3\xb3 va rebre el suport de l\'escriptora Najat El Hachmi i del periodista Antonio Franco. En la seva presentaci\xc3\xb3 es va criticar la llista unit\xc3\xa0ria, titllant-la com a llista de Mas i es van presentar com una coalici\xc3\xb3 oberta a properes incorporacions._NEWLINE_Despr\xc3\xa9s d\'una reuni\xc3\xb3 entre Joan Herrera i Pablo Iglesias es va fer p\xc3\xbablic que es repetiria la coalici\xc3\xb3 ICV-Podem a les generals espanyoles de 2015 i que el grup resultant, encara sense marca oficial per\xc3\xb2 directament relacionat amb Catalunya S\xc3\xad que es pot, tindria grup propi al Congr\xc3\xa9s dels Diputats. El 23 de juliol de 2015 es va fer p\xc3\xbablic que Llu\xc3\xads Rabell encap\xc3\xa7alaria la llista per Barcelona._NEWLINE_El 25 de juliol Proc\xc3\xa9s Constituent va refusar incorporar-se a la coalici\xc3\xb3. Per altra banda, l\'assemblea d\'Equo Catalunya el 28 de juliol en una votaci\xc3\xb3 en l\xc3\xadnia va decidir incorporar-se a aquesta candidatura.\n_START_SECTION_\nCampanya electoral\n_START_PARAGRAPH_\nVan triar el Casinet d\'Hostafrancs com a espai on donar el tret de sortida a la seva campanya electoral per les Eleccions al Parlament de Catalunya de 2015. Dies abans, Pablo Iglesias, en un acte del partit, va "demanar el vot d\'aquells que no s\'avergonyeixen de tenir pares andalusos o extremenys". Aquesta frase li va valer la cr\xc3\xadtica de la resta de partits, que el van acusar d\'etnicista i lerrouxista. _NEWLINE_El partit va presentar una campanya basada en la cr\xc3\xadtica a Artur Mas, amb l\'objectiu de comparar-ho amb Mariano Rajoy com a vinculat a la corrupci\xc3\xb3 i a les retallades, per  consolidar-se com a segon partit i lluitant amb Ciutadans pels votants no sobiranistes. _NEWLINE_En el seu inici de campanya es va informar que Podemos tindria un paper molt rellevant. M\xc3\xa9s enll\xc3\xa0 de la frase I tant que PODEM encastada dins del seu cartell electoral amb la tipografia de Podemos, es va fer p\xc3\xbablic que tant \xc3\x8d\xc3\xb1igo Errej\xc3\xb3n com Pablo Iglesias hi participarien activament.\n_START_SECTION_\nResultats\n_START_PARAGRAPH_\nLa coalici\xc3\xb3 va treure 11 diputats al Parlament de Catalunya,. Dels 11 diputats electes, 4 s\xc3\xb3n militants d\'Iniciativa per Catalunya Verds, 4 de Podem, 1 d\'Esquerra Unida i Alternativa i 2 s\xc3\xb3n independents. Rabell va assumir com una derrota argumentant la polaritzaci\xc3\xb3 entre el S\xc3\xad i el No que havia tingut la campanya electoral. El partit havia intentat defugir de la q\xc3\xbcesti\xc3\xb3 nacional durant la campanya i centrar el seu discurs en una proposta social i en una forta cr\xc3\xadtica a la gesti\xc3\xb3 d\'Artur Mas. El partit havia aparegut com a segona for\xc3\xa7a possible a les primeres enquestes, per\xc3\xb2 una campanya polaritzada i un candidat poc conegut no van permetre aconseguir els resultats esperats. Pablo Iglesias va declarar, en comentar els resultats, que volia ser el primer president del govern espanyol que escolt\xc3\xa9s els catalans.\n_START_SECTION_\nIdeologia\n_START_PARAGRAPH_\nEl manifest fundacional d\'aquesta plataforma alternativa a Mas advoca per una Rep\xc3\xbablica catalana que, no obstant veu compatible tant amb l\'horitz\xc3\xb3 independentista com amb un de federalista o confederalista. La coalici\xc3\xb3 present\xc3\xa0 un programa de marcat perfil social, amb unes l\xc3\xadnies b\xc3\xa0siques d\'actuaci\xc3\xb3 centrades en la creaci\xc3\xb3 d\'un Pla de Rescat Ciutad\xc3\xa0 per a actuar contra les desigualtats socials, la realitzaci\xc3\xb3 d\'auditoria ciutadana en relaci\xc3\xb3 al deute de la Generalitat de Catalunya, nacionalitzaci\xc3\xb3 d\'aquells serveis p\xc3\xbablics executats pel sector privat, promoure una educaci\xc3\xb3 de qualitat en una societat igualit\xc3\xa0ria i sense corrupci\xc3\xb3, i en un pa\xc3\xads solidari.\n_START_SECTION_\nCr\xc3\xadtiques\n_START_PARAGRAPH_\nEl 16 de juliol de 2015, mateix dia que es va donar a con\xc3\xa8ixer el nom oficial de la candidatura, la Plataforma d\'Afectats per la Hipoteca a Catalunya va criticar. A trav\xc3\xa9s d\'un comunicat, l\'\xc3\xbas \xc2\xabpartidista\xc2\xbb que s\'estava fent des de la coalici\xc3\xb3 de partits d\'esquerres del lema habitual de la plataforma \xc2\xabS\xc3\xad que es pot\xc2\xbb; en el comunicat reafirmaven que la PAH era apartidista, de consci\xc3\xa8ncia col\xc2\xb7lectiva i pol\xc3\xadtica, i que no tenia cap vinculaci\xc3\xb3 amb aquesta candidatura. Que no estaven subjectes al control ni als interessos de cap partit, i que volien preservar la pot\xc3\xa8ncia de tenir dins de l\'organitzaci\xc3\xb3 a persones diverses i de diferents sensibilitats, vinculades a diferents organitzacions pol\xc3\xadtiques, ja que creien que aix\xc3\xb2 era clau en la seva expansi\xc3\xb3 i l\'\xc3\xa8xit del moviment.'